Vyhodnotenie medzirezortného pripomienkového konania

Materiál „Návrh na určenie gestorského ústredného orgánu štátnej správy zodpovedného za transpozíciu smerníc a vypracovanie tabuliek zhody k návrhom slovenských všeobecne záväzných právnych predpisov“ bol v rámci medzirezortného pripomienkového konania zaslaný všetkým ústredným orgánom štátnej správy, Národnej rade SR, Kancelárii prezidenta SR, Generálnej prokuratúre SR, Najvyššiemu kontrolnému úradu SR, Najvyššiemu súdu SR, Národnej banke Slovenska, podpredsedom vlády SR a vedúcemu Úradu vlády SR.
Z celkového počtu 35 oslovených subjektov sa ich k materiálu vyjadrilo 29. Stanovisko k návrhu nezaslali: Ministerstvo spravodlivosti SR, podpredseda vlády SR pre ekonomiku, podpredsedníčka vlády SR pre európsku integráciu, Národná rada SR, Kancelária prezidenta SR a Najvyšší súd SR. Pripomienky neuplatnili: Ministerstvo pôdohospodárstva SR, Ministerstvo školstva SR, Ministerstvo obrany SR, Ministerstvo výstavby a regionálneho rozvoja SR, Ministerstvo pre správu a privatizáciu národného majetku SR, Úrad geodézie, kartografie a katastra SR, Protimonopolný úrad SR, Úrad priemyselného vlastníctva SR, Úrad jadrového dozoru SR, Správa štátnych hmotných rezerv SR, Generálna prokuratúra SR, Najvyšší kontrolný úrad SR, Národný inšpektorát práce, Úrad vlády SR – Sekcia pre európske záležitosti, Úrad vlády SR – Sekcia kontroly a vedúci Úradu vlády SR.
Vznesené pripomienky zásadnej povahy, ako aj odporúčajúceho charakteru boli v prevažnej miere zohľadnené a zapracované do návrhu určenia gestorského ústredného orgánu. Všeobecná pripomienka rezortov týkajúca sa termínu transpozície ku dňu vstupu SR do EÚ je v návrhu zapracovaná v zmysle všeobecnej negociačnej pozície SR ako 31.12.2003, vzhľadom na referenčný dátum vstupu SR do EÚ  1.1.2004.
Neakceptované pripomienky sú uvedené aj s odôvodnením v priloženej tabuľke.

Por. č.	Rezort	Obsah pripomienky	Odôvodnenie neakceptácie	
1.	MH SR	Zmeniť gestora pri smernici 2000/11/ES z MH SR na MP SR	Gestor sa mení na MZ SR, nakoľko MZ SR uplatnilo zásadnú pripomienku k novele smernice č. 2000/6/ES, podľa ktorej je gestorom tejto úpravy práve MZ SR	
2.	MDPT SR	Všeobecne k prekladom – zahrnúť neoficiálne preklady do kolónky preložených smerníc	V predkladanom návrhu sa uvádzajú len oficiálne preklady v databáze CPJ. Preklady z databázy MDPT SR neboli zahrnuté do zoznamu preložených smerníc, nakoľko zatiaľ neboli konvertované do databázy CPJ.	
3.	MDPT SR	Pri smernici 2000/94/ES zmeniť gestora na MŽP SR	V skutočnosti ide o smernicu 1999/94/ES týkajúcu sa  dostupnosti spotrebiteľských informácií o palivovej úspornosti. MŽP ako navrhovaný gestor pripomienku k prevzatiu gestorstva neuplatnilo, podľa obsahu smernice má byť gestorom MH SR.	
4.	MZV SR	Zásadná pripomienka: zahrnúť priamo v dokumente informáciu, do akých  právnych predpisov SR  budú smernice transponované, neriešiť to až v Pláne legislatívnych úloh vlády na príslušné obdobie. Alternatívne k tomuto riešeniu sa navrhuje zmena uznesenia vlády. 	Alternatívna zmena návrhu uznesenia vlády je nadbytočná, preto prijímame prvú alternatívu - informáciu o slovenských právnych normách, do ktorých budú smernice transponované.  Toto sa bude zatiaľ riešiť v Pláne legislatívnych úloh vlády na príslušné obdobia (2002, 2003) a v rezortných plánoch legislatívnych úloh, keďže cieľom tohto materiálu je určiť gestorské rezorty zodpovedné za transpozíciu smerníc. Pri najbližšej aktualizácii tohto dokumentu bude požadovaná informácia už zapracovaná do znenia návrhu.	
5.	ÚVO	Preformulovať úlohu B.1 v návrhu uznesenia vlády	Predkladaný materiál nepredstavuje uzatvorený dokument. Je predmetom neustálych zmien v závislosti od vývoja  legislatívy ES/EÚ. 
Návrh nesleduje určenie presného spôsobu transpozície,  ale gestora a spolupracujúcich rezortov.  	
6.	MPSVR SR	Pri smerniciach č. 2001/25/ES, 2000/54/ES, 2001/23/ES nahradiť v stĺpci 4 uvedené termíny transpozície dátumami podľa jednotlivých smerníc: 7.6.2001 (s prechodným  obdobím do 1.2.2002), 6.11.2000, 11.4.2001 	Ide o termín transpozície pre členské štáty ES, nie o termín účinnosti smerníc. Preto treba zachovať pôvodné termíny.	
7.	MPSVR SR	Zmeniť  názov návrhu uznesenia na plurál
	V záujme dodržiavania pravidiel prípravy a predkladania materiálov na rokovania vlády SR treba zachovávať jednotnú štandardnú jazykovú formu, ktorá predpokladá používanie jednotného čísla a návrh uznesenia musí zodpovedať názvu a obsahu materiálu.	
8.	MPSVR SR	„Zabezpečiť v súčinnosti s vedúcimi negociačných (pracovných) skupín zapracovanie plánu transpozície smerníc a s nimi súvisiacich údajov do Národného programu pre prijatie acquis communautaire.“	Podľa vládou schválených dokumentov je oficiálnym názvom „pracovná skupina“ a ďalej predkladaný materiál nepredstavuje plán transpozície smerníc, ale jeho účelom je určenie gestorov pre transpozíciu smerníc. Okrem toho návrh uznesenia v bode B.2 v podstate zohľadňuje uvedenú pripomienku. 	
9.	MPSVR SR	Pripomienka k bodu B.3 uznesenia vlády.	Jednotnú databázu tabuliek zhody budú mať k dispozícii všetky subjekty na ÚOŠS SR, ktoré sa zaoberajú aproximáciou legislatívy a európskou integráciou. To znamená, že prístup do databázy budú mať aj vedúci pracovných skupín.	
10.	MPSVR SR	Doplnenie viacerých úloh pre podpredsedu vlády SR pre legislatívu	Účasť na rokovaní LRV SR je upravená štatútom LRV SR. Ani v súčasnosti nič nebráni tomu, aby sa vedúci pracovných skupín zúčastňovali na jej rokovaní ako súčasť sprievodu predkladateľa návrhu. Inak môže štatutárny zástupca príslušného ÚOŠS požiadať predsedu LRV o individuálny súhlas. Okrem toho od septembra roku 2001 sa rokovaní LRV SR má možnosť zúčastňovať aj zástupca štátneho tajomníka MZV SR J. Fígeľa.	
11.	MPSVR SR	Pripomienka týkajúca sa zasielania materiálov s doložkou zlučiteľnosti a tabuľkou zhody v elektronickej podobe aj gestorskému orgánu. 	Jednotnú databázu tabuliek zhody budú mať k dispozícii všetky subjekty na každom ÚOŠS SR, ktoré sa zaoberajú aproximáciou legislatívy a európskou integráciou. 	
12.	MH SR	Pripomienka týkajúca sa bodu B.3 návrhu uznesenia a na poslednej strane  textovej časti.	Sekcia Inštitút pre aproximáciu práva ÚV SR sa už v súčasnosti vyjadruje v zmysle platných Legislatívnych pravidiel vlády SR  k súladu návrhu s právom ES/EÚ a teda aj k tabuľkám zhody v štádiu medzirezortného pripomienkového konania. 	
13.	MF SR	Odstránenie súbežnosti zasielania materiálov (aspoň tabuliek zhody) v písomnej a elektronickej verzii v prospech elektronickej podoby. 	Pripomienka má racionálne jadro, avšak na jej dôsledné zapracovanie je nevyhnutné zmeniť Legislatívne pravidlá vlády SR. O zapracovaní tejto pripomienky sa uvažuje v novelizácii Legislatívnych pravidiel vlády SR.